Papersnake/gushiwen huggingface dataset:
金菊对芙蓉（沙邑宰绾琴妓，用旧韵戏之）
刘清夫（宋代）

浅拂春山，慢横秋水，玉纤间理丝桐。按清冷繁露，淡伫悲风。素丝瑶轸调新韵，颤翠翘、金簇芙蓉。叠蠲重锁，轻挑慢摘，特地情浓。

泛商刻羽无穷。似和鸣鸾凤，律应雌雄。问高山流水，此意谁同。个中只许知音听，有茂陵、车马雍容。画帘人静，琴心三叠，时倒金钟。
宿茅山栖霞道院
王慎中（明代）

凉月高松翠影长，石坛阴洞映苍苍。山烟发气邻丹灶，涧水流芬漱药床。

静见道心生白室，闲披仙箓检青囊。投身未卜他年计，明祷茅君一瓣香。
茭白
许景迂（宋代）

翠叶森森剑有棱，柔条忪甚比轻冰。
江湖若借秋风便，好与莼鲈伴季鹰。
题净名院二绝 其二
王十朋（宋代）

谷中有月露蛾眉，水织珠帘更绝奇。满目峰峦观未尽，有僧携纸觅题诗。
周唐辅仙居庄作
白玉蟾（宋代）

黄鹂声断桃花飞，一雨三日溪水肥。
龙孙破地蝴蝶懒，梅子如豆糁青枝。
东风吹转杨柳腰，村南村北杜鹃啼。
稻针刺水鸥抱卵，双燕商量春欲归。
蟾溪主人拆社瓮，百杯醉我烂如泥。
翠麓轩壁凝古墨，一阕松窗伤春词。
夜来饮到姮娥去，笙鹤响空人不知。
露华烟华湿苍藓，朦胧沆瀣沾我衣，
瀑布悬珠溅紫芝。山猿恐我呼杖屦，
啼到日高太二时。庐山山下一回首，
只是此生长别离。
新野道中遇雨
陈洪谟（明代）

湍阳初遇雨，晴霁巳经旬。每讶秋还热，今看景一新。

邮亭风阵急，茅舍滴声频。颇爱吟鞯稳，浑忘客里身。
秦州道中
毕仲游（宋代）

单车五月使西州，行入秦关鸟鼠秋。苏季金多才过洛，子房功大愿封留。

新诗欲报难开口，旧物閒思若转头。边戍移书谢妻子，捣衣相寄不须愁。
虞美人 为海昌曹紫贵上舍题“美人笑拈红豆图”
宗婉（清代）

漫同北地燕子比。吟箧频年寄。千般旖旎万般娇。真个芙蓉如面、柳如腰。

搓酥滴粉埋香腻。南国多佳丽。无言已足惹魂销。那更笑拈红豆、把人撩。
分题得善万物之得时送蔡大尹还越
童轩（明代）

东皇载阳和，庶类滋以荣。萋萋岸草绿，的的林花明。

深渊跃潜鳞，高树鸣仓庚。江山亦增媚，畅彼群物情。

吾生竟何如，乃与忧患并。少年学理道，将老卒未行。

拜迎事官长，鞭朴嗟苍生。才高位不展，行峻责愈盈。

嘐嘐雁失侣，逐逐云孤征。便当赋归去，矫首家山青。
上太师公相生辰诗十首
佚名（宋代）

运钟百六扰神州，国祚当时剧贅旒。
独藉奇材支大厦，允贤巨力障横流。
啸呼左袒安刘氏，指顾南冠絷楚囚。
整顿乾坤康济了，千龄翊宋永同休。
忆秦娥
汪元量（宋代）

天沉沉。香罗拭泪行穷阴。行穷阴。左霜右雪，冷气难禁。

几回相忆成孤斟。塞边鞞鼓愁人心。愁人心。北鱼南雁，望到而今。
子虡当以十月离淝上喜而有作
陆游（宋代）

十月霜侵客子衣，片帆计已发淮淝。
山林独往我何敢？州县徒淮儿未非。
传舍方寒索调护，里门终日待来归。
解装且共灯前语，万事真当付一欷。
子虡调官行在寓（左飠右兹）团巷，初冬遽寒甚，作两绝句寄之岁晚江湖行路难，一樽何日共开颜？汝方僵卧（左飠右兹）团巷，我亦饥吟饭颗山。
子虡调官行在寓（左飠右兹）团巷，初冬遽寒甚，作两绝句寄之知汝弹冠意易阑，苦贫未免觅微官。
（左飠右兹）团巷口残灯火，愁绝霜风十月寒。
赠黎如璧
崔羽（宋代）

茫茫宇宙春复秋，上清曾记昔年游。烧丹灶古云烟在，遗履亭虚草树幽。

花压画栏香梦远，酒倾磁盏瑞光浮。饮馀忍别贤昆季，回首向云天际头。
答梅圣俞灵乌赋
范仲淹（宋代）

危言迁谪向江湖，放意云山道岂孤。
忠信平生心自许，吉凶何卹赋灵乌。
春兴 其三
李联琇（清代）

缭垣皆蔓菁，多日茁新芽。方柔不采摘，叶大今已花。

此物便军食，屯兵忆褒斜。沃沃彼何知，讵悲蜀妇髽。

我见生远愁，战场尚风沙。虞灶或乏此，衔种倩飞鸦。

不嗤细已甚，取给免士哗。炎炎虽隔境，噀雨怀栾巴。
出浔阳郭由东城陂入庐山
李绳远（清代）

始离浔阳郭，言向名山行。逶迤陟泉坂，潦越瞰江城。

匡庐望犹远，四山已纵横。顾指心目豁，披拂襟袖清。

岩长密林亘，天肃高霞晴。阳崖翠叶暗，阴壑丹树明。

绝石路始转，入谷身已轻。奔涧互流响，栖禽挟鸣声。

幽趣昔所惬，放旷从此生。宿痾真可捐，俗累岂我撄。

誓当卜田舍，将毋来玉京。游岳挈禽庆，敕家疑向平，踟蹰待婚嫁，岂非儿女情。
月夜忆乐天兼寄微之
刘禹锡（唐代）

今宵帝城月，一望雪相似。遥想洛阳城，清光正如此。
知君当此夕，亦望镜湖水。展转相忆心，月明千万里。
山静
韩淲（宋代）

山静不嫌鸡犬声，閒身随意了阴晴。柴扉终日其谁问，梅径有时还自行。

一曲涧流虽浅澹，数株花蕊甚分明。床头周易初无恙，酒困茶醒底用情。
次仙豀陈侍郎韵寄题刘尚书二首·秀野
陈宓（宋代）

迂叟相望百载间，遗风谁道久凋阑。
欲期他日勋名盛，追作当年榜样看。
汗漫西湖开望哀，崔嵬方巘献云端。
功名肯擅一丘乐，突兀须教天下欢。
寄莫万安升之二首
赵蕃（宋代）

我坐移官不作忧，得君为主见风流。
移官得此天如恶，遣落江西尽处头。
是游也得小松黄杨各四本植于公署之西窗戏作五绝呈邑令张寺丞 其五
程颢（宋代）

狱讼已闻冤滞雪，田农还喜土膏匀。只应野叟犹相笑，不与溪山作主人。
趣诸友观牡丹
袁甫（宋代）

天工不管国香奇，流落民家识者希。
特地邀宾宾不至，国香也是少人知。
云居山咏二首
常慧（明代）

半肩风雨半肩柴，竹杖芒鞋破碧崖。
刚出岭头三五步，浑身都被乱云埋。
经行仿佛近诸天，月上山衔半缺圆。
听得上方相对话，星辰莫阂五峰巅。
梦中诗
胥偃（唐代）

昔作树头花，今为冢中骨。
又绝句二首
刘克庄（宋代）

东阁郎君己贰卿，斡回严冷作和平，
专人昔暴于家靼，太傅今贤似父兄。
资州路东津寺
范祖禹（宋代）

山行无晨暮，日暝崖谷昏。
哀猿落客泪，永路惊旅魂。
凭陵高山巅，俯视大江奔。
回环岛屿合，萦转洲渚屯。
行云赴楚天，飞鸟下蜀门。
地遐怪物聚，寺古深殿存。
忆昔李氏末，烟尘暗中原。
奸雄竞草窃，割据穷海根。
干戈百年后，见此败屋垣。
我来属清秋，登览无俗喧。
山深虎豹归，水静蛟鼍骞。
临风独笑吒，浩荡欲飞翻。
敬酬张九龄当涂界留赠之作
裴耀卿（唐代）

茂先实王佐，仲举信时英。气睹冲天发，人将下榻迎。

珪符肃有命，江国远徂征。九派期方越，千钧或所轻。

高帆出风迥，孤屿入云平。遄迈嗟于役，离忧空自情。

饰簪陪早岁，接壤厕专城。旷别心弥轸，宏观义转倾。

徒然恨饥渴，况乃讽瑶琼。
船斋
张孝祥（宋代）

斋居安稳似乘船，鱼跃池光鹭宿烟。还有一生江海客，钓竿闲放日高眠。
再韵谢和章之辱
刘宰（宋代）

老人抱瓮真拙谋，五利多方无一仇。
嗟予老矣盍倦游，犊鼻岂恤王孙羞。
舍西白鸟湛清流，舍东古木鸣蝉稠。
晚风徐来月一钩，从渠飞鸢堕炎州。
君门有诏道阻修，饥来聊复撷芳柔。
诸君行矣摅良筹，钟仪不虑南冠囚。
野人何自瞻前旒，所愿边封脱兜鍪。
项圣谟松涛散仙图即用自题原韵八首 其七
弘历（清代）

百二十年物，光阴转毂中。骋怀聊尔尔，入眼尚濛濛。

可爱横贉句，一耽故纸风。武陵原有路，静者得相通。
减字木兰花·相逢不语
纳兰性德（清代）

相逢不语，一朵芙蓉著秋雨。小晕红潮，斜溜鬟心只凤翘。
待将低唤，直为凝情恐人见。欲诉幽怀，转过回阑叩玉钗。
次韵李季章参政哭其夫人
陆游（宋代）

焚香黄阁退朝归，道话时时正要提。
九十老翁缘底健？一生强半是单栖。
毛诗
任希夷（宋代）

三百诗删麟笔前，周家积累瓞锦锦。
须知正始基王化，只在关雎第一篇。
朝中措
赵长卿（宋代）

文章学业继家声。名誉压群英。早岁掀腾膴仕，如公富贵难并。

定膺丹诏，朱轮迅召，陶冶苍生。自是盐梅姿质，伫看大手调羹。
丙申元日五绝
方回（元代）

五更春雨细无声，石路溅泥齿屐鸣。
后饮屠苏懒奔走，可能也喜鹁鸠晴。
句 其三十一
徐俯（宋代）

三百六旬了无事，七十二峰常对门。
生查子·软金杯
金章宗（金朝）

风流紫府郎，痛饮乌纱岸。柔软九回肠，冷怯玻璃盏。
纤纤白玉葱，分破黄金弹。借得洞庭春，飞上桃花面。
游南岩山
卢襄（宋代）

不著乌纱只岸巾，寻山还得爱山人。半空飞雨侵衣润，入座晴岚照眼新。

风过松杉犹蕴藉，雪消岩壑更精神。何时亦把任公钓，坐钓日东横海鳞。
有寄
寇准（宋代）

金陵烟草绿，玉塞霜天白。
万里隔关山，年来断消息。
横吹曲辞。出塞
张易之（唐代）

侠客重恩光，骢马饰金装。瞥闻传羽檄，驰突救边荒。

转战磨笄地，横行戴斗乡。将军占太白，小妇怨流黄。

騕褭青丝骑，娉婷红粉妆。一春莺度曲，八月雁成行。

谁堪坐秋思，罗袖拂空床。
次主簿昌英叔镊白韵
杨万里（宋代）

滴尽思亲泪，犹残影吊形。
眼花浑作黑，颔底更能青。
少也投三赋，今焉忽一星。
此生成底事，用脚不曾停。
叔父生日 其四
苏过（宋代）

物居覆载间，阴阳为盛衰。我观众草木，春风不相遗。

春风暂能众，还有摇落时。区区诿消长，岁月胡能支。

世人如草木，世态岂异兹。扰扰方寸中，坐受宠辱移。

昼锦方自眩，饮水谁汝知。可怜千金躯，坐困毫与釐。

大哉孔孟志，夫子真能师。浩然刚在气，直养充四维。

贫富未易动，寒暑何从窥。塞马无倚伏，昭琴谢成亏。

还观傥来物，造物戏小儿。臞仙事吐纳，阅世犹有之。

至人不导引，眉寿何复疑。惟应广成子，当与此心期。
魁斗山早春
李泌（唐代）

山名魁斗最称雄，彷佛梯云上桂宫。远望千村凝淑气，平临万户挹和风。

香飘桃李闻墙外，涌斗鱼龙跃泮中。自是东宁春色早，雪花满地著嫣红。
偈颂五十一首
释道冲（宋代）

有一物，名不得，
状不得，取不得，
舍不得。突出天童拄杖头，
倒用横拈无轨则。戳瞎达磨鬼眼睛，
靠倒临济白拈贼。
秋日遣怀
陆游（宋代）

今年秋气早，风露应时令；晨起换熟衣，残暑已退听。
松声满庭户，萧然失衰病。
人众何足言，天固不可胜。
抚州呈韩子苍待制
曾几（宋代）

一时翰墨颇横流，谁以斯文坐镇浮。
后学不虚称吏部，此生曾是识荆州。
相逢未改旧青眼，自笑无成今白头。
闻道少林新得髓，离言语次许参不。
端居
潘献可（宋代）

竹院秋逾静，柴门昼不开。
病先攜老去，懒渐逐衰来。
莫遣新缘结，都将旧念灰。
川鱼与云鸟，从此莫惊猜。
月明桥
高炉（明代）

何处月明桥，花宫对浦潮。
即今明月夜，时有客吹箫。
和陈及之
孙应时（宋代）

不妨客子归路滑，且喜雨来天破悭。
剑南剑北好颜色，吾从心事略相关。
榆岭傍峭壁际天中有悬泉如柱玉下汇巨涧
王世贞（明代）

飞泉坼汉写崔嵬，倦马惊逢首重回。绝壁倒看银绠坠，高空横散玉绳来。

关奇汗雪长凌夏，峡急崩云自起雷。一酌吾宁逃颍客，即看汝岂住山才。
句 其十五
宋祁（宋代）

于今尚未好，漠漠宜秋雨。
和行简望郡南山
白居易（唐代）

反照前山云树明，从君苦道似华清。

试听肠断巴猿叫，早晚骊山有此声。
初夏梁支世傅贞甫马元伯赵裕子过访山居
李孙宸（明代）

江村初夏啭黄鹂，客掉犹疑春雪时。岂有元亭堪问字，祇怜中雪解相思。

纫兰佩辱骚坛赠，种树书惟老圃知。十日平原今正始，云林处处待清词。
予顷岁持节湖湘今二十四年白首重来亲旧十无二三感而有作
蔡戡（宋代）

落日放扁舟，潇湘生暮愁。故人疑不见，离思渺难收。

鼓瑟空遗恨，吹箫忆旧游。刘郎今老矣，霜鬓不禁秋。
送吴耿先生
司马光（宋代）

儒服若烟海，几人潜圣心。难才成自昔，贱学况于今。

夫子独神解，明时何陆沉。大羹无和味，至乐寡知音。

磳磴貂裘弊，飘萧鹤发侵。游秦不得意，思越动长吟。

甑米难求玉，经囊益少金。拂衣谢宾友，纵棹指云岑。

积叶迷幽径，荒藤络旧林。涧猿惊重至，野老喜相寻。

山色犹当户，弦声不变琴。人生贵适意，何必慕华簪。
闲云馆
袁宗道（明代）

远径天疑隔，凭虚境自玄。西山出树杪，南浦落尊前。

高枕羲皇上，逃名绮皓先。凭阑一以眺，云起澹晴川。
晚日二首
杨万里（宋代）

贪看波日弄船窗，奇观人间不作双。
忽被竹阴偷卷去，只余一面拨醅釭。
棘刺雕猴
韩非（先秦）

燕王好微巧，卫人请以棘刺之端为母猴。燕王说之，养之以五乘之奉。王曰：“吾视观客为棘刺之母猴。”客曰：“人主欲观之，必半岁不入宫，不饮酒食肉，雨霁日出，视之晏阴之间，而棘刺之母猴乃可见也。”燕王因养卫人，不能观其母猴。郑有台下之冶者，谓燕王曰：“臣为削者也，诸微物必以削削之，而所削必大于削。今棘刺之端不容削锋，难以治棘刺之端。王试观客之削，能与不能可知也。”王曰：“善。”谓卫人曰：“客为棘刺之母猴也，何以治之？”曰：“以削。”王曰：“吾欲观见之。”客曰：“臣请之舍取之。”因逃。

（选自《韩非子·外储说左上》）
渚宫
苏辙（宋代）

楚塞多秋水，荆王有故宫。湘东晋宗子，高氏楚元戎。

凿沼长千尺，开亭费万工。
呈范茂直时在豫章
郑刚中（宋代）

窗竹翛翛度晚风，浓香醇酒小寒中。玉人尚作桃花色，我辈苍颜何惜红。
杪秋杂感 其一
李锴（清代）

平居抚今昔，幽感恻心魂。遗泽弥梁楚，清操著子孙。

园庐聊僦止，饘粥强图存。三十年中事，凄凉莫重论。
游丹山
孙嚞（宋代）

与客穷幽胜，同登白水山。
银涛翻月落，苍壁倚天寒。
采药穿云坞，围棋坐石坛。
因忘归路晚，纫佩得秋兰。
即事
晁公溯（宋代）

故国边声静鼓鼙，依然宫阙泪沾衣。
端门晓日乌声乐，别殿春风燕影归。
目断楚天嗟树隔，梦回梁苑逐云飞。
里中父老今谁在，闻说比隣半是非。
徽州道中观山二首 其一
周紫芝（宋代）

老去心安一味闲，江南江北饱看山。不知今日徽州路，始落千岩万壑间。
乳鹿或得之近山既不可纵畜之更日而驯走命之曰山友
薛季宣（宋代）

驹鹿何年致，它山小水滨。呦呦兴念母，麌麌熟依人。

物性初无定，野心时亦驯。故林迷町疃，结友幸相亲。
奉和竹庄吴中丞夏涝叹
谢绶名（清代）

天外泻银涛，浑疑炼石破。昼黑云近头，龙逼蛟涎唾。

才免庚癸呼，何期风水作。飞瀑落檐牙，雷鞭催雨大。

忙停北海樽，惊起东山卧。波撼城欲倾，舟摇更箕簸。

倏尔变沧桑，农不安床座。万顷香稻禾，崇朝收拾过。

当春播种时，田畯尝考课。黍苗赋芄芄，把酒临风贺。

不图灾患罹，末由分勤惰。自嗟命不辰，非关用力愞。

秋荐乏糇粮，洁蠲愁无糯。鹦鹉罕啄余，豆刍称贷莝。

狼狈穷无归，扶持伤鲜左。眼前皆鸿嗷，米珠尚有那。

老羸疾易侵，忍饥备药锉。苟且延残生，糠秕杂土堁。

枵腹嗟黔敖，蒙袂五中饿。与其腼墦间，盍去远方些。

丈夫半无衣，遑恤妇人𧟌。茅茨已飞扬，涕泪交泥涴。

中有小村娃，垢面减姿媠。中有素封家，钱未留一个。

缺衣望生全，缺食难医瘅。燹劫继沦胥，皖民太坎坷。

大地遍凶殃，柱臣叹无奈。幸达九重知，发粟散财货。

荒政在均平，帑金毋惜剉。观察首观风，查稽需僚佐。

抚恤谨推诚，吏胥防欺{坐犮}。勤慎吾侪分，清廉共切磋。

仰体好生机，岂顾声华播。亿兆乐鸿施，或能弥小挫。

赈济古所难，勉将精神驮。耳目虑不周，晡旦循环逻。

群感怜悯情，好听绅耆譒。有司庶绩熙，开府南邦坐。

盛德民弗谖，善气同转磨。寇君借一年，功参左右个。

拜手读新诗，阳春愧难和。
戏代作送住郎
朱松（宋代）

同攀梅蕊便分携，回雁峰前试綵衣。学就浯溪崖上字，雁回莫遣信音稀。
希腊世子俄太子之戚，来同游者，年甚少
张之洞（清代）

乘兴来搴楚畹芳，海天旌旆远飞扬。偶吟鹦鹉临春水，同泛蒲桃对夜光。

玉树两邦联肺腑，瑶华十部富缣缃。汉南司马惭衰老，多感停车问七襄。
喜晴联句
白居易（唐代）

苦雨晴何喜，喜于未雨时。气收云物变，声乐鸟乌知。 ——白居易

蕙泛光风圃，兰开皎月池。千峰分远近，九陌好追随。 ——王起

白日开天路，玄阴卷地维。馀清在林薄，新照入涟漪。 ——刘禹锡

碧树凉先落，青芜湿更滋。晒毛经浴鹤，曳尾出泥龟。 ——白居易

舞去商羊速，飞来野马迟。柱边无润础，台上有游丝。 ——王起

桥净行尘息，堤长禁柳垂。宫城开睥睨，观阙丽罘罳. ——刘禹锡

洛水澄清镇，嵩烟展翠帷。梁成虹乍见，市散蜃初移。 ——白居易

藉草风犹暖，攀条露已晞。屋穿添碧瓦，墙缺召金锤。 ——王起

迥彻来双目，昏烦去四支。霞文晚焕烂，星影夕参差。 ——刘禹锡

爽助门庭肃，寒摧草木衰。黄干向阳菊，红洗得霜梨。 ——白居易

假盖闲谁惜，弹弦燥更悲。散蹄良马稳，炙背野人宜。 ——王起

洞户晨晖入，空庭宿雾披。推林出书目，倾笥上衣椸。 ——刘禹锡

道路行非阻，轩车望可期。无辞访圭窦，且愿见琼枝。 ——白居易

山阁蓬莱客，储宫羽翼师。每优陪丽句，何暇觌英姿。 ——王起

玩景方搔首，怀人尚敛眉。因吟仲文什，高兴尽于斯。 ——刘禹锡
题雪竹双禽图 其二
解缙（明代）

翠竹寒消雪未收，双栖梦醒更何求。君王六合皆灵囿，饮啄飞翔得自由。
观梅
方岳（宋代）

较似年时劣不如，花头小小两疏疏。
但令半点微酸在，憔悴空山尽有余。
摊破浣溪沙（七夕）
高观国（宋代）

袅袅天风响珮环。鹊桥有女夜乘鸾。也恨别多相见少，似人间。

银浦无声云路渺，金风有信玉机闲。生怕河梁分袂处，晓光寒。
月晕
郭之奇（明代）

丹霞组锦幕，金魄累瑶官。景合诸星拱，灵生两曜通。

重轮初引象，太极始辉空。圆明欣相覆，身依末照中。
桂枝香·岩霏逗绿
周密（宋代）

岩霏逗绿。又凉入小山，千树幽馥。仙影悬霜粲夜，楚宫六六。明霞洞窅珊瑚冷，对清商、吟思堪掬。麝痕微沁，蜂黄浅约，数枝秋足。别有雕阑翠屋。任满帽珠尘，拼醉香玉。瘦倚西风，谁见露侵肌粟。好秋能几花前笑，绕凉云、重唤银烛。宝瓶空晓，珍丛怨月，梦回金谷。
十一月初六发平夷初出滇境怅然成咏
孙清元（清代）

昆湖回望千岩隔，此去真成异乡客。一关中断界滇黔，关内晴乡关外雪。

长路漫漫雨雪明，销魂不待断鸿声。驿楼镫火梅花夜，便有天涯万里情。
送王太尉赴诏二首
魏野（宋代）

功名不独世推降，五福天钟更少双。
倚注即看宣几杖，休闲唯待让旌幢。
家园到想倾金箧，御宴迎应倒玉缸。
重过嵩山定回首，白云深锁旧吟窗。
次韵伯瑶送别 其一
丘逢甲（清代）

山出中原万里青，古愁难遣托南溟。遥天鹤语寒年改，大海龙归战血腥。

黑水昆仑奴有恨，黄金舍卫佛无灵。会须除旧颁新令，夜半持杯祝彗星。
王昭君
赵蕃（宋代）

绝代方能入汉宫，画图何必要求工。
纵令得幸因图画，已落君王疑信中。
寿王太守 其三
刘辰翁（宋代）

龙飞天子禹汤明，收拾英才共太平。寄语吴兴贤太守，亟将霖雨济苍生。
挽周晋仙二首
苏泂（宋代）

酷爱金陵二百诗，自痴那得使人痴。
草堂寂寞荆公死，泉下相逢试质疑。
绝句
吴涛（宋代）

游子春衫已试单，桃花飞尽野梅酸。
怪来一夜蛙声歇，又作东风十日寒。
立 其二
刘才邵（宋代）

行仁隆治道，偃武为生灵。恩施周遐迩，熙熙万国宁。
常德郎中林公挽词
叶适（宋代）

结佩声名远，怀沙兴托深。
惜无长绠系，终使夕阳沉。
兰省空频召，桃源不再寻。
虽伤有北毁，难减是南金。
采桑子 其四
冯延巳（五代）

酒阑睡觉天香煖，绣户慵开，香印成灰，独背寒屏理旧眉。

朦胧印向灯前卧，窗月徘徊，晓梦初回，一夜东风绽早梅。
征不庭
耶律铸（宋代）

闻说天兵下八埏，自临华夏益精妍。龙拿虎掷三千国，岳镇渊渟五十年。

应欲昭章新日月，更为弹压旧山川。可怜棘霸皆儿戏，不似神微计万全。
昭国里第听元老师弹琴
韦应物（唐代）

竹林高宇霜露清，朱丝玉徽多故情。

暗识啼乌与别鹤，只缘中有断肠声。
早发新城港
方回（元代）

月晕竟无风，亦复无社雨。
俗谚犹不验，况乃古书语。
客子上桐江，清晓发鸣橹。
如何秋令半，犹此苦剧暑。
爬肤垢满爪，汗流如炊煮。
今年夏苦寒，悬知当有许。
二僧昨同舟，斗酒取无所。
竟夕卧复起，饥渴相尔汝。
向背迷星辰，回环莽洲渚。
谁家火独明，浩叹感今古。
点绛唇（和鲁如晦酴醿二首）
王之道（宋代）

一撮檀心，春来还对东君吐。莫随春去。我欲花间住。

燕子衔泥，似向吾人诉。烦相语。九龄风度。流落今何处。
西江月·闻道双衔凤带
苏轼（宋代）

闻道双衔凤带，不妨单著鲛绡。夜香知与阿谁烧。怅望水沈烟袅。
云鬓风前绿卷，玉颜醉里红潮。莫教空度可怜宵。月与佳人共僚。
寄刘苏州
白居易（唐代）

去年八月哭微之，今年八月哭敦诗。何堪老泪交流日，

多是秋风摇落时。泣罢几回深自念，情来一倍苦相思。

同年同病同心事，除却苏州更是谁。
禅人画师像请赞
释如珙（宋代）

一喝从马师起，临济承虚接响。
病叟本无气力，不能学这般承。
诸公以嵩师破戒作诗嘲咏因次韵解之
郭印（宋代）

老嵩悟尘缘，洪炉一点雪。
飞行三界外，宴坐常兀兀。
有如出笼鸟，岂比缩颈鳖。
万象一诗本，章句真琐屑。
世人不识渠，小智互分别。
岂知日用处，默语无殊辙。
春雷未出地，草木含冻结。
大声欻然来，蛰龙起修骨。
神功无定在，作止才一瞥。
以诗来议师，所见何纖末。
想当闻此言，挥麈笑且咄。
惜哉二三子，微沤更出没。
眼翳挥未扫，幻化何从灭。
月体元自空，三三认盈缺。
长篇陋摛锦，敏思迟击钵。
只向语边寻，那解默时说。
诸暨
舒瞻（清代）

乍识枫桥路，偏惊过客魂。乱云埋虎迹，健水啮山根。

野店春无酒，人家昼掩门。前峰好眉黛，应似苎萝村。
易芝山五老亭名曰五峰安国书之因成短篇
王十朋（宋代）

三秀呈祥处，危亭压众坡。眼惊庐阜近，峰类夏云多。

乔岳神咸会，苍穹顶共摩。紫微新铁画，辉映楚江波。
立秋夕
蒋师轼（清代）

今夜三更月，梧桐一叶秋。搴帏望河汉，清影下西楼。

蛩语尔何意，露华凉不收。惊心岁华晚，风色动吴钩。
和李校书沐川三绝
魏了翁（宋代）

花时乘传奈边心，撩弄新诗逼少陵。
诗到湖边春未老，不禁春思也微吟。
子规
鲍溶（唐代）

中林子规啼，云是古蜀帝。蜀帝胡为鸟，惊急如罪戾。

一啼艳阳节，春色亦可替。再啼孟夏林，密叶堪委翳。

三啼凉秋晓，百卉无生意。四啼玄冥冬，云物惨不霁。

芸黄壮士发，沾洒妖姬袂。悲深寒乌雏，哀掩病鹤翅。

胡为托幽命，庇质无完毳。戚戚含至冤，卑卑忌群势。

吾闻凤凰长，羽族皆受制。盍分翡翠毛，使学鹦鹉慧。

敌怨不在弦，一哀尚能继。那令不知休，泣血经世世。

古风失中和，衰代因郑卫。三叹尚淫哀，向渴嘻流涕。

如因异声感，乐与中肠契。至教一昏芜，生人遂危脆。

古意叹通近，如上青天际。荼蓼久已甘，空劳堇葵惠。

谁闻子规苦，思与正声计。
通山县寄朱元晦
汪大猷（宋代）

碧涧环山麓，高低满百家。
途穷疏骑气，县古听蜂衙。
书倩云中雁，歌烦水底蛙。
阳和不择地，随分得春花。
点绛唇（别代香严）
向子諲（宋代）

春浪桃花，禹门三尺平跳过。死生不坐。变化须归我。

山起南云，北雨声相和。还知么。点点真个。块土何曾破。
谢刘大权为寿
彭龟年（宋代）

凉月纷纷弄彩衣，桑弧蓬矢拂庭闱。
不因妙语从君得，何事茅檐星斗稀。
青玉案
陈亮（宋代）

武陵溪上桃花路。见征骑、匆匆去。嘶入斜阳芳草渡。读书窗下，弹琴石上，留得销魂处。

落花冉冉春将暮。空写池塘梦中句。黄犬书来何日许。辋川轻舸，杜陵尊酒，半夜灯前雨。
蓝田溪上
杨时（宋代）

夹篱桃李趁溪斜，浅浅清流映落花。
欲问武陵源上路，度云穿石认胡麻。
偈颂一百四十二首 其五十二
释广闻（宋代）

真正举扬，人荒道绝。随家丰俭，尺短寸长。衲僧门下有价数，没商量。

一夜落花雨，满城流水香。
山水图
管讷（明代）

青山何处蹑崚嶒，我拟幽栖久未能。深谷雨来云正合，大江风作水如崩。

林中短屐行相引，渡口孤航唤欲应。今日未醒尘土梦，披图长啸愧孙登。
劝农归路经海会寺与诸同人分赋 其二
书山（清代）

问讯词坛客，山僧逸兴同。地高晴翠合，林静妙香通。

登眺消尘虑，安閒步梵宫。寸心持半偈，顿觉海天空。
香奁八咏 其一 黛眉颦色
凌云翰（元代）

春山低压不成妆，捲起珠帘认渺茫。鸳翠巧于愁里故，螺青难渺画时长。

从教西子倾吴国，肯使文君老蜀乡。莫指图中小颦处，恐惊胡马动渔阳。
次韵李方叔水宿
释德洪（宋代）

高视世波增眼寒，公如砥柱捍惊湍。市中一虎成三口，醉里扁舟过百滩。

佳处每烦诗句写，胜游宜作画图看。遥知二老相逢处，拾得风前一笑欢。
画卷四虫 蝇虎
萧立之（宋代）

攘臂胥疏自长雄，投机巧中疾如风。死诸葛走生仲达，却与淮南策隽功。
宫词一百首
岳珂（宋代）

玉阶授钺借前筹，上相提兵破贝州。
骑火照山催召驲，紫宸殿上启金瓯。
八月六日发苍梧之桂林大雾蔽江 其一
韩雍（明代）

喧天鼓吹引麾幢，黑雾濛濛蔽大江。自信真诚能辟瘴，家僮不用闭船窗。
投张太祝
贾岛（唐代）

风骨高更老，向春初阳葩。泠泠月下韵，一一落海涯。

有子不敢和，一听千叹嗟。身卧东北泥，魂挂西南霞。

手把一枝栗，往轻觉程赊。水天朔方色，暖日嵩根花。

达闲幽栖山，遣寻种药家。欲买双琼瑶，惭无一木瓜。
邓尉探海
张藻（清代）

光福寺前日欲曛，上阳村外望絪缊。千林万壑浩无际，不辨湖光与白云。
小游仙诗九十八首 其四十三
曹唐（唐代）

八景风回五凤车，昆崙山上看桃花。若教使者沽春酒，须觅馀杭阿母家。
惜别赠子中昆仲二首 其一
张耒（宋代）

寒云崩腾不成雪，北风吹窗灯半灭。病来废饮卧无眠，一夜吟诗声不绝。

南城三俊生契阔，想对寒炉掉吟舌。留行一日谁有情，慰我与君千里别。

道长尘土疲马愁，岁晚风霜敝裘裂。人生何用读书史，文字未补囊中阙。

驱驰所幸一饱耳，士而谋食愧前哲。何能天独啬吾曹，自应所学为之孽。

虽然此事予不悔，昔学固知今日拙。欲持琬琰易羊皮，玩之已久安能辍。

万端毕竟有天命，计较何须论琐屑。劳歌无和坐达明，晓鼓鼕鼕堕残月。
游九华山
翟宗（明代）

蹊径萦纡曲似钩，九华人寂水空流。半林青照千山暝，一榻松风六月秋。

石磴步冲银汉近，洞箫声断綵云浮。登临不尽豪吟兴，遍倚西风十二楼。
赠栖
周必大（宋代）

我比同年百不能，只馀霜鬓愧师兄。慇勤觅句无言说，共拨寒灰听水声。
夜读
方回（元代）

楼西落照炫新晴，檐雨犹余点滴声。
信手取书开数叶，秋凉初喜夜灯明。
戏书 其二
虞俦（宋代）

软炊香饭杜陵老，烂煮葵羹玉局仙。饱喜饥嗔吾未免，何当辟谷去求玄。
送李宇度年丈之南平掌教
杨起元（明代）

匣中雄气斗间横，此日天教剑浦行。抱负肯输周造士，衣冠聊对鲁诸生。

九峰郭外光风碧，百角楼头霁月明。绝学正怜君姓李，好将吾道溯延平。
送傅德润陪将作同知武昌买马回京
成廷圭（元代）

维扬馆里送轺车，却算分携八载馀。天使出求沙苑马，星郎厌食武昌鱼。

数鞭已报充华厩，上冢毋忘过旧庐。老我平生无骏骨，可从郭隗借吹嘘。
张子谦写予真请自赞
黄庭坚（宋代）

见人金玉满堂而不贪，看人凤阁鸾台而不妒。
自疑是南岳懒瓒师，人言是前身黄叔度。
和兖弟游湖上诸寺二首
苏颂（宋代）

丛林四百见州经，尽在钱塘旧县坰。
十里湖光连北郭，千寻岩县绕南屏。
松间幽径迎冠盖，竹里飞泉入户庭。
胜境无因朝日到，羡他禅伯老林扃。
过东林寺
李泂（元代）

风破西村雨气昏，泠泠涧水竹间闻。山头知有灵仙过，千丈通明五色云。
读杜紫微集
崔道融（唐代）

紫微才调复知兵，长觉风雷笔下生。

还有枉抛心力处，多于五柳赋闲情。
招李商老兄弟时闻权守陈公留之未听其来
谢薖（宋代）

十年不见令兄弟，眉宇长怀元紫芝。栩栩梦魂成独往，翩翩书札慰相思。

求船货马事应速，酌醴焚鱼吾岂辞。政恐孟公投辖饮，惜君高论解人颐。
西湖访梅
吴泳（宋代）

欲休不休岁垂晚，似冷不冷霜复晴。
起撑湖船访梅去，一点两点藏林坰。
主林无神花气薄，树影庚庚香漠漠。
谁能细玩复与临，静处测破梅花心。
桥西水北弄明月，醥酒独对青山斟。
自有此山无此客，富有他花无此格。
西湖处士不可招，鸦点孤村暮云碧。
秋日田父辞二首 其二
高翥（宋代）

少妇挼蓝旋染裙，大儿敲葛自浆巾。新摘摘，笑欣欣，相唤相呼看赛神。
效陈拾遗子昂感遇二首 其二
司空图（唐代）

阳和含煦润，卉木竞纷华。当为众所悦，私已汝何誇。

北里秘秾艳，东园锁名花。豪夺乃常理，笑君徒咄嗟。
吴兴太守行
姚世钰（清代）

唐公多美政，第一数停征。能令一叶荫，遮遍湖州城。

湖州本水国，旱潦频相撄。上司入奏报，皇帝蒙嗟矜。

救灾议留漕，赈廪开常平。奈何春夏交，雨点天瓢倾。

二麦悉烂死，原蚕又无成。县吏夜催租，打门鸡狗惊。

不食三日矣，失限罪所丁。民实畏官府，民岂甘敲搒。

可怜饥馑迫，始觉性命轻。是时三伏热，触暑如遭烹。

尪羸县门集，县官醉方醒。平头摇羽扇，轻风来清泠。

翠瓜切片玉，朱李沉寒冰。巍峨坐堂皇，鞭雷车砯砰。

扑扶臀无肤，老耄难逃刑。何来朱书符，传自太守厅。

吏胥俱蹙额，颜状失狰狞。逝将焚如死，岂意脱然生。

退衙遣归农，闾里欢逢迎。忍饥幸少安，两朋宽作程。

锄禾分辛苦，补败期秋成。何以报太守，请歌《吴兴行》。

不愿公三公，不愿公九卿。愿得长借公，流泽茹溪清。

百姓乐复乐，受福惟王明。
梦扬州·晚云收
秦观（宋代）

晚云收。正柳塘、烟雨初休。燕子未归，恻恻清寒如秋。小栏外，东风软，透绣帷、花蜜香稠。江南远，人何处，鹧鸪啼破春愁。
长记曾陪燕游。酬妙舞清歌，丽锦缠头。殢酒为花，十载因谁淹留。醉鞭拂面归来晚，望翠楼，帘卷金钩。佳会阻，离情正乱，频梦扬州。
孚先兄示诗颇怀愤悱且有杜门不出之誓连日病目不能答今小愈因成三绝句奉寄以广其意 其二
李光（宋代）

发愤潜心正下帷，一经传授宁馨儿。三间茅屋真堪隐，十亩荒园未暇窥。
游宜山北岭 其一
叶祯（明代）

一度登临一惘然，古祠荒树暗蛮烟。欲将手挽银河水，静洗炎方看碧天。
谢雨文
唐庚（宋代）

农事方作雨不来，稻畦麦陇飞尘埃。神哀此民赐以雨，脉沟丈浍流膏乳。

殽肥酒香答神休，神终相之俾有秋。
颂古
释道颜（宋代）

到老不曾开话路，临行回首却叮咛。
深深海底犹嫌浅，直向金刚水际行。
赠周宝镫
龚静照（清代）

药房新咏气如芬，柳絮名高自不群。握管独吟诗博士，画眉争识女参军。

娇藏金屋音犹远，步出香尘意转殷。祇为天涯消息杳，几番愁摺石榴裙。
偈颂十四首 其十二
释印肃（宋代）

迷指不见月，两处大誵讹。来叩普庵老，真心岂奈何。

除非君自肯，阳春白雪歌。毛端如来识，言说用闲多。

情忘并想尽，不断这摩诃。
汪氏别野次韵
张祁（宋代）

芜湖还季鉴湖春，我亦归来贺季真。
好赋俱陪招隐士，耦耕长季问津人。
襟怀处处尊前好，花柳番番雨后新。
谁道只凭诗遣兴，却因雕琢费精神。
相和歌辞。野田黄雀行
储光羲（唐代）

啧啧野田雀，不知躯体微。闲穿深蒿里，争食复争飞。

穷老一颓深，枣多桑树稀。无枣犹可食，无桑何以衣。

萧条空仓暮，相引时来归。邪路岂不捷，渚田岂不肥。

水长路且坏，恻恻与心违。
春日病归先寄冰壶杨明府二首 其一
杨巍（明代）

今日还戎马，空馀疾病身。岂能当国士，终合作閒人。

塞路天仍雪，海乡柳已春。所欣沾惠化，裁此报安仁。
用少陵寄李白二十韵留别李少府白倩
沈梧（清代）

知己从何觅，风尘有此人。鸡谈超世俗，鹤骨见精神。

人笑痴如梦，吾知屈必伸。君应追李白，我自愧汪伦。

相见休嫌晚，论交恰喜新。深情原合辙，妙契果同尘。

正忆家乡远，聊凭笑语亲。沧桑小惊变，烽火苦吟身。

世乱难为别，途穷易率真。风云终际会，天地必回春。

莫叹才难遇，相期德有邻。养和须养气，忧道不忧贫。

未免奉迎拙，何妨落拓频。鹭鸥皆伴侣，虮虱亦王臣。

赋命无金马，前身或石麟。箫同吹伍相，裘已敝苏秦。

遇合联胶漆，追陪其夕辰。两心怀管鲍，一意慕雷陈。

客路催风笛，离筵怅水滨。还来应就菊，杯酒话津津。
游水东院二首
李流谦（宋代）

暝角传风远，昏帆到浦迟。
草犹矜晚翠，麦正及春饥。
客雁无留意，残云有去思。
浊醪不禁醉，聊藉晚风吹。
次韵信都公石枕蕲簟
王安石（宋代）

端溪琢枕绿玉色，蕲水织簟黄金纹。
翰林所宝此两物，笑视金玉如浮云。
都城六月招客语，地上赤日流黄尘。
烛龙中天进无力，客主歊然各疲剧。
形骸直欲坐弃忘，冠带安能强修饰。
恃公宽贷更不疑，箕倨岂复论官职。
笛材平莹家故藏，砚璞坳清此新得。
扫除堂屋就阴翳，公不自眠分与客。
知公用意每如此，真能与物同其适。
岂比法曹空自私，却愿天日长炎赫。
公才卓牵人所惊，久矣四海流声名。
天方选取欲扶世，岂特使以文章鸣。
深探力取常不寐，思以正议排纵横。
奈何甘心一榻上，欲卧颍尾为洁清。
贤愚劳佚非一轨，顾我病昏惟未死。
心於万事久翛然，身寄一官真偶尔。
便当买宅归偃休，白发溪山如愿始。
看公肋力就太平，却上青天跨箕尾。
九日陪诸阁老食赐糕次谢授经韵
高启（明代）

叨陪讲席按词曹，晓禁霜花点素袍。
院贮图书西掖静，云连宫殿北山高。
故园莫忆黄花酒，内府初尝赤枣糕。
最爱凤毛今复见，便令池上一挥毫。
村醪二尊献张平阳 其二
苏轼（宋代）

诗里将军已筑坛，后来裨将欲登难。已惊老健苏梅在，更作风流王谢看。

○出定知书满腹，瘦生应为语雕肝。○○洒落江山外，留与人间激懦官。
送刘大谏赴漳州四首兼寄建州太守赵左司 其二
仲并（宋代）

南国踰千里，西风几十程。凌寒初引道，投老试专城。

贫贱荷公意，分携如此情。书来何处问，南浦寄深耕。
同韦少尹伤故卫尉李少卿
许浑（唐代）

客醉更长乐未穷，似知身世一宵空。香街宝马嘶残月，

暖阁佳人哭晓风。未卷绣筵朱阁上，已开尘席画屏中。

何须更赋山阳笛，寒月沉西水向东。
闻僧举五祖颂赵州露刀剑作偈
释法全（宋代）

鼓吹轰轰袒半肩，龙楼香喷益州船。
有时赤脚弄明月，踏破五湖波底天。
再次韵四首呈至父 其四
葛胜仲（宋代）

披卷疲劳亦暂停，相携款睇聚閒庭。绘图细阅吴生品，茗盌分评陆子经。

榜帖未应凭主第，文穷端已送奴星。毬场絷锁惊踰月，可信流光甚疾霆。
送盛庶斋任衢教
龚璛（元代）

淮南木叶纷然堕，大江君挟清秋过。远游意气今其始，万折浙江须一苇。

钱唐看尽生色图，乱山勿辨越与吴。老子西湖诗未了，钓台烟雨是前途。

雨馀悬瀑玉练飞，杂花隐树芳菲菲。经行我忆好晴景，碧波漾人青嶂围。

地皇滩底骇浪翻，篙师歘急争木猿。水亭门外君系缆，此地可著殷渊源。

石格仙家对谁弈，木奴迎霜斗如实。携二三子挥墨汁，书来扬州千里难。

乡之贤侯主衣冠，日传西安安问安。
泛舟夕阳
李孔昭（清代）

水自孤竹来，积清不可易。循兹削岩侧，溪峰相配碧。

逸者五六人，荡舟日之夕。怡然山水中，此身欲木石。

动静悟天机，心歇悔形役。随兴坐矶岛，垂钓怀在昔。
雨中听琴者弹别鹤操
白居易（唐代）

双鹤分离一何苦，连阴雨夜不堪闻。

莫教迁客孀妻听，嗟叹悲啼eW杀君。
次韵弟观晚春风雨
陈著（宋代）

分得天机自动簧，与春相约不参商。
无情有态眉如画，是曲非参口尚黄。
公子旧呼归梦境，友生新好出村庄。
山窗诗客先听处，写入乌丝句亦春。
项羽本纪(节选)
司马迁（两汉）

少怀壮志

项籍者，下相人也，字羽。初起时，年二十四。其季父项梁，梁父即楚将项燕，为秦将王翦所戮者也。项氏世世为楚将，封于项，故姓项氏。

项籍少时，学书不成，去；学剑，又不成。项梁怒之。籍曰：“书足以记名姓而已；剑，一人敌，不足学；学万人敌！”于是项梁乃教籍兵法。籍大喜，略知其意，又不肯竟学。

秦始皇帝游会稽，渡浙江。梁与籍俱观。籍曰：“彼可取而代也！”梁掩其口，曰：“毋妄言，族矣！”梁以此奇籍。籍长八尺余，力能扛鼎，才气过人，虽吴中子弟，皆已惮籍矣。

秦二世元年七月，陈涉等起大泽中。其九月，会稽守通谓梁曰：“江西皆反，此亦天亡秦之时也。吾闻先即制人，后则为人所制。吾欲发兵，使公及桓楚将。”是时桓楚亡在泽中。梁曰：“桓楚亡人，莫知其处，独籍知之耳。”梁乃出，诫籍持剑居外待。梁复入，与守坐，曰：“请召籍，使受命召桓楚。”守曰：“诺。”梁召籍入。须臾，梁眴籍曰：“可行矣！”于是籍遂拔剑斩守头。项梁持守头，佩其印绶。门下大惊，扰乱，籍所击杀数十百人。梁乃召故所知豪吏，谕以所为起大事，遂举吴中兵。使人收下县，得精兵八千人。于是梁为会稽守，籍为裨将，徇下县。

叱咤风云

楚、汉久相持未决，丁壮苦军旅，老弱罢转漕。项王谓汉王曰：“天下匈匈数岁者，徒以吾两人耳，愿与汉王挑战，决雌雄，毋徒苦天下之民父子为也。”汉王笑谢曰：“吾宁斗智，不能斗力。”项王令壮士出挑战。汉有善骑射者楼烦，楚挑战三合，楼烦辄杀之。项王大怒，乃自被甲持戟挑战。楼烦欲射之，项王嗔目叱之，楼烦目不敢视，手不敢发，遂走还入壁，不敢复出。汉王使人间问之，乃项王也。汉王大惊。于是项王乃即汉王相与临广武间而语。汉王数之，项王怒，欲一战。汉王不听。项王伏弩射中汉王。汉王伤，走入成皋。

项王闻淮阴侯已举河北，破齐、赵，且欲击楚，乃使龙且往击之。淮阴侯与战，骑将灌婴击之，大破楚军，杀龙且。韩信因自立为齐王。项王闻龙且军破，则恐，使盱台人武涉往说淮侯。淮阴侯弗听。是时，彭越复反，下梁地，绝楚粮。项王乃谓海春侯大司马曹咎等曰：“谨守成皋，则汉欲挑战，慎勿与战，毋令得东而已。我十五日必诛彭越，定梁地，复从将军。”乃东，行击陈留、外黄。

外黄不下。数日，已降，项王怒，悉令男子年十五已上诣城东，欲坑之。外黄令舍人儿年十三，往说项王曰：“彭越强劫外黄，外黄恐，故且降，待大王。大王至，又皆坑之，百姓岂有归心？从此以东，梁地十余城皆恐，莫肯下矣。”项王然其言，乃赦外黄当坑者。东至睢阳，闻之皆争下项王。

汉果数挑楚军战，楚军不出。使人辱之，五六日，大司马怒，渡兵汜水。士卒半渡，汉击之，大破楚军，尽得楚国货赂。大司马咎，长史翳，塞王欣皆自刭汜水上。大司马咎者，故蕲狱掾，长史欣亦故栎阳狱吏，两人尝有德于项梁，是以项王信任之。当是时，项王在睢阳，闻海春侯军败，则引兵还。汉军方围钟离昧于荥阳东，项王至，汉军畏楚，尽走险阻。

垓下悲歌

项王军壁垓下，兵少食尽，汉军及诸侯兵围之数重。夜闻汉军四面皆楚歌，项王乃大惊曰：“汉皆已得楚乎？是何楚人之多也！”项王则夜起，饮帐中。有美人名虞，常幸从；骏马名骓，常骑之。于是项王乃悲歌慷慨，自为诗曰：“力拔山兮气盖世，时不利兮骓不逝。骓不逝兮可奈何，虞兮虞兮奈若何！”歌数阕，美人和之。项王泣数行下，左右皆泣，莫能仰视。

于是项王乃上马骑，麾下壮士骑从者八百余人，直夜溃围南出，驰走。平明，汉军乃觉之，令骑将灌婴以五千骑追之。

项王渡淮，骑能属者百余人耳。项王至阴陵，迷失道，问一田父，田父绐曰：“左。”左，乃陷大泽中，以故汉追及之。

项王乃复引兵而东，至东城，乃有二十八骑。汉骑追者数千人。项王自度不得脱，谓其骑曰：“吾起兵至今八岁矣，身七十余战，所当者破，所击者服，未尝败北，遂霸有天下。然今卒困于此，此天之亡我，非战之罪也。今日固决死，愿为诸君快战，必三胜之，为诸君溃围，斩将，刈旗，令诸君知天亡我，非战之罪也。”

乃分其骑以为四队，四向。汉军围之数重。项王谓其骑曰：“吾为公取彼一将。”令四面骑驰下，期山东为三处。

于是项王大呼驰下，汉军皆披靡，遂斩汉一将。是时，赤泉侯为骑将，追项王，项王嗔目而叱之，赤泉侯人马俱惊，辟易数里。与其骑会为三处。汉军不知项王所在，乃分军为三，复围之。项王乃驰，复斩汉一都尉，杀数十百人，复聚其骑，亡其两骑耳。乃谓其骑曰：“何如？”骑皆伏曰：“如大王言！”

于是项王乃欲东渡乌江。乌江亭长舣船待，谓项王曰：“江东虽小，地方千里，众数十万人，亦足王也。愿大王急渡。今独臣有船，汉军至，无以渡。”项王笑曰：“天之亡我，我何渡为！且籍与江东子弟八千人渡江而西，今无一人还，纵江东父兄怜而王我，我何面目见之？纵彼不言，籍独不愧于心乎！”乃谓亭长曰：“吾知公长者。吾骑此马五岁，所当无敌，尝一日行千里，不忍杀之，以赐公。”

乃令骑皆下马步行，持短兵接战。独籍所杀汉军数百人。项王身亦被十余创，顾见汉骑司马吕马童，曰：“若非吾故人乎？”马童面之，指王翳曰：“此项王也。”项王乃曰：“吾闻汉购我头千金，邑万户，吾为若德。”乃自刎而死。
示边洞元
萼岭书生（唐代）

邂逅相逢萼岭边，对倾浮蚁共谈玄。

拟将剑法亲传授，却为迷人未有缘。
越燕二首
李商隐（唐代）

上国社方见，此乡秋不归。为矜皇后舞，犹著羽人衣。

拂水斜纹乱，衔花片影微。卢家文杏好，试近莫愁飞。

将泥红蓼岸，得草绿杨村。命侣添新意，安巢复旧痕。

去应逢阿母，来莫害王孙。记取丹山凤，今为百鸟尊。
清音堂与赵德庄太常小饮，在余干琵琶洲傍，
范成大（宋代）

曲浦弯环绕县青，一杯闲客两飘零。
琵琶不语苍烟暮，山水清音著意听。
次韵黄冕仲寄题顺兴步云阁
秦观（宋代）

故山无期大刀头，黄尘溽暑未罢休。
步云之篇忽我投，便见冰玉悬清秋。
顺兴山川甲闽瓯，无风万壑松飕飕。
步云之人人品优，御风御寇真其俦。
仙人乘槎凌斗牛，回环十见天星周。
猿鹤忽惊空蕙帐，周家正要磻溪望。
宁海五咏 其三 晚晴读书
洪拟（宋代）

新晴快老读，斜日在遗编。吾非求甚解，会意即欣然。
春词二首 其一
朱淑真（宋代）

屋嗔柳叶噪春鸦，帘幕风轻燕翅斜。芳草池塘初梦断，海棠庭翅正愁加。

几声娇巧黄鹂舌，数朵柔纤小杏花。独倚庄窗梳洗倦，只惭辜负好年华。
四砺二首
郑思肖（宋代）

壮怀宁久淹，藏六暂穷櫩。道病人相食，时危笔不铦。

哭衰愁里命，笑粲醉中髯。清怪每如是，从教俗士嫌。
夜饮席上赋松子
梅尧臣（宋代）

风松有霜子，吹落幽人庭。
幽人畏狼藉，日扫出岩扃。
谁将称远物，乃信涉沧溟。
太平年慢
佚名（宋代）

皇州春满群芳丽。散异香旖旎。鳌宫开宴赏佳致。举笙歌鼎沸。
永日迟迟和风媚。柳色烟凝翠。唯恐日西坠。且乐欢醉。
渝南九日
韦骧（宋代）

草草开筵重九日，区区奉使第三年。黄花不肯趁时节，薄酒可堪无管弦。

秋雨岷山犹涨水，夕阳巴峤自生烟。登高兴味空惆怅，万里乡关在目前。
九日对菊
顾逢（宋代）

秋满南山菊满篱，卷帘相对坐多时。
琴中自得无弦趣，蝶与西风总不知。
北山闻钟亭
丘葵（宋代）

晓来草木自澄鲜，不到山中又五年。
惆怅闻钟人不见，空余古木锁寒烟。
呈宜之兄八首 其四
赵蕃（宋代）

回舟德清县，期以一会面。去去不可留，岁尽多冰霰。
寄监兵陈使君 其二
戚继光（明代）

延津分剑寒，别后还从万里看。雁塞更将兰作佩，鹓行尚里笔簪冠。

声名天下无双士，保障军中有一韩。抵掌不须谈往事，颠毛种种识艰难。
宿州灵璧张氏园亭舟过始知之
刘挚（宋代）

去国身随浊汴倾，瞥然双桨若孤鹰。不知堤木藏金谷，但见渔人说武陵。

已许生平倠水石，坐看名利仅蚊蝇。从今所至停舟问，诗酒虽衰亦强能。
戒事魔十诗
李兼（唐代）

官家为是爱斯民，临遣知州诲尔谆。
愿尔进知庠序教，怕嫌尔做事魔人。
立春七首
刘克庄（宋代）

禅榻惟梅亲纸帐，村沽以草塞甆瓶。
老癃颇怪牛头赤，儿女争看柳眼青。
晚步北园
范成大（宋代）

刮地晴飙退海痕，出门无扇可障尘。
麦粘瘠土何时雪？梅糁疏林昨夜春。
天镜风烟疑梦事，鬓霜时节尚官身。
裹章束带朝还暮，惭愧青鞋紫领巾。
夜坐水次
陆游（宋代）

房星纵，心星横，北斗高挂南斗倾。
蓼根熠熠萤火明，苇丛哀哀倾恶声。
我倚胡床破三更，溪风吹衣月未生。
玉门关，拂云城，何时连营插汉旌？白头书生未可轻，不死令君看太平。
福先寺寻湛然寺主不见
皇甫冉（唐代）

寂然空伫立，往往报疏钟。
高馆谁留客，东南二室峰。
川原通霁色，田野变春容。
惆怅层城暮，犹言归路逢。
题双松独钓图
陶宗仪（明代）

双松偃蹇水挼蓝，几叠遥山送碧岚。一叶钓舟轻似苇，短蓑烟雨老江南。
贺肤庵先生致仕
朱存理（明代）

肤翁家近匏翁家，二老风流世并誇。归已一人今白发，门无五柳自黄花。

山林日月为诗社，霄汉星辰远钓槎。莫谓草玄终寂寞，还来旧雨有侯芭。
句
宋太宗（宋代）

奉使南游多好景。
陆少宰与绳北上迂道见访山中赠别 其一
王世贞（明代）

柴门寂寂掩苍苔，小雨轻风香篆回。鸟雀惯将篮笋狎，无人知道宰官来。
送陈庆伯三首 其三
赵蕃（宋代）

君到江南梅正开，折梅称寿亦佳哉。平安傥遇重湖便，为把新诗写寄来。
宫词 其二十五
赵佶（宋代）

深庭窗月透轻纱，仙侣勤工组绣华。笑语竟将心事卜，只知相顾看灯花。
沔县武侯祠
赵贞吉（明代）

定军山前逢故老，百年谁识荒山道。
青驺结盖重问津，一来吊山一伤神。
时乖不动蛟龙气，野旷空令鸟鹊驯。
白马纶巾堕清汉，星光夜入银河烂。
玉立乌桥一羽毛，缔观尘世如秋毫。
向时聚沙聊戏剧，今山悠悠俱辟易。
玄菟长护战旗翻，山鬼深藏马行跖。
襄阳耆旧尽凋残，蔡水东流不忍观。
椒浆若下云中奠，应记从军旧乡县。
僰雨羌云满笛风，三声猿落郁林东。
苍凉薄暮无所见，遥想当时庞德公。
卢通议挽词三首 其三
范纯仁（宋代）

谁记先生事，声名五十年。素风人不及，阴德世相传。

气与诗流合，官随子舍迁。门闾迷故客，怅望白云天。
杜重威引俚语
佚名（唐代）

逢贼得命，更望复子。
同诸公登慈恩寺塔
储光羲（唐代）

金祠起真宇，直上青云垂。地静我亦闲，登之秋清时。

苍芜宜春苑，片碧昆明池。谁道天汉高，逍遥方在兹。

虚形宾太极，携手行翠微。雷雨傍杳冥，鬼神中躨跜.

灵变在倏忽，莫能穷天涯。冠上阊阖开，履下鸿雁飞。

宫室低逦迤，群山小参差。俯仰宇宙空，庶随了义归。

崱屴非大厦，久居亦以危。
题沧海遗民台阳诗话
丘逢甲（清代）

如此江山竟付人，干戈留得苦吟身。乱云残岛开诗境，落日荒原泣鬼燐。

埋碧可怜黄帝裔，杀青谁作素王臣？请将风雅传忠义，斑管重回故国春。
松鹤寿歌
李梦阳（明代）

松袅石门千仞开，天风吹鹤下瑶台。传书为问西王母，别后蟠桃熟几回。
送子龙赴吉州掾
陆游（宋代）

我老汝远行，知汝非得已。
驾言当送汝，挥涕不能止。
人谁乐离别，坐贫至于此。
汝行犯胥涛，次第过彭蠡。
波横吞舟鱼，林啸独脚鬼。
野饭何店炊？孤棹何岸檥？判司比唐时，犹幸免笞箠；庭参亦何辱，负职乃可耻。
汝为吉州吏，但饮吉州水；一钱亦分明，谁能肆谗毁？聚俸嫁阿惜，择士教元礼。
我食可自营，勿用念甘旨。
衣穿听露肘，履破从见指；山门虽被嘲，归舍却睡美。
益公名位重，凛若乔岳峙；汝以通家故，或许望燕几，得见已足荣，切勿有所启。
又若杨诚斋，清介世莫比，一闻俗人言，三日归洗耳；汝但问起居，余事勿挂齿。
希周有世好，敬叔乃乡里，岂惟能文辞，实亦坚操履；相从勉讲学，事业在积累。
仁义本何常，蹈之则君子。
汝去三年归，我傥未即死，江中有鲤鱼，频寄书一纸。
池塘晚景
李群玉（唐代）

风荷珠露倾，惊起睡。月落池塘静，金刀剪一声。
新岁七十以人生七十古来稀为韵寄钱大参七首
曹勋（宋代）

未遂归心如束湿，久客京尘堂汲汲。
碧云向晚爱归飞，空看五五与十十。
登滕王阁二首 其一
王庭圭（宋代）

翼轸南边第一州，滕王高阁枕江流。天提日月东南走，地辟山川昼夜浮。

午后朱帘捲斜照，更深白水自明楼。当时帝子鸣銮后，歌舞重翻又几秋。
和贾簿胜亭雪眺
薛季宣（宋代）

携壶命侣燕江干，雪起颓垣甃玉栏。减水湖中还素浪，明云天际失青山。

无端大火寒无艳，不奈生柴苦不乾。断岸芦洲见残月，一钩忤视却前湾。
送徐侍郎南迁
徐玑（宋代）

已见皇家日月安，更教远去不辞艰。
若人岂谓元城在，有客先知御史还。
风急满江皆白浪，雨收何处不青山。
天心正欲扶宗社，为报慈闱得解颜。
铜雀妓
陆游（宋代）

武王在时教歌舞，那知泪洒西陵土。
君已去兮妾独生，生何乐兮死何苦！亦知从死非君意，偷生自是惭天地。
长夜昏昏死实难，孰知妾死心所安。
梅雨浃旬，有怀邵培才
方仁渊（清代）

邵生苦吟诗，得句辄共赏。晤言不三日，颇涉分手想。

一雨十日不，素愿违心怏。堂堂朱明移，星星白发上。

时既不我与，学亦无所长。顾念贫贱士，入世惭俯仰。

川滋百草媚，山悦众禽响。万类各有得，吾道何惝恍。

排闷强言欢，临觞叹孤掌。安得屏翳归，去挹西山爽。
二月六日雨中简诸君
赵蕃（宋代）

人言好雨知时节，红白纷纷柰若何。田父相呼稻当种，园官语我菜添科。

日长燕子自无事，渚涨桃花思汎波。寄谢同参二三老，未妨乘间数经过。
哭陆先生
张白（宋代）

六亲恸哭还复苏，我笑先生泪个无。

脱履定归天上去，空坟留入武陵图。
游上方石窟寺
刘沧（唐代）

苔径萦回景渐分，翛然空界静埃氛。一声疏磬过寒水，

半壁危楼隐白云。雪下石龛僧在定，日西山木鸟成群。

几来吟啸立朱槛，风起天香处处闻。
老态
戴表元（宋代）

老态谁能脱，中年子自知。丹胎三转候，卦气一周时。

倦动身如客，平眠力胜医。看书亦渐懒，意到或成诗。
送王鸾同知回凤翔 其一
朱诚泳（明代）

锦树西风叶半残，罗衣初试未全寒。贰车清健骅骝稳，来往康庄未觉难。
衡州城下见蒸水来会
项安世（宋代）

我从沅湘到石鼓，既见蒸湘喜无度。
为谁触热向零陵，更有潇湘在前路。
乐哉湘水是吾师，挹彼三川尽注兹。
世人惟闻洞庭阔，谁知铧觜但如丝。
棠阴清题赠南宁黎推府
邓林（宋代）

黎侯听讼倚甘棠，讼简空馀白昼长。铺树绿阴春意蔼，满怀清思笔花香。

仁民已见虚囹圄，故国行看任栋梁。传语邑庠多大雅，为诗系美召南章。
吾生
方一夔（宋代）

行年四十九，忽忽笑浮生。客少真成懒，儿多半学耕。

閒身穷缚急，壮志老图成。自号知非子，悠然仕止情。
感事述怀呈涤生师用何廉舫太守除夕韵同次青仙屏弥之作 其四
李鸿章（清代）

六军饥怨竞嗷鸿，圣主临轩尚梦熊。独有夷吾霸江左，群思萧梦运关中。

海陵积粟沙量白，少府供钱铁铸红。征市榷酤无尽藏，弦高卜式有遗风。
冬日久雨有怀保德
孔平仲（宋代）

阳泄已氤氲，阴疏不凝结。可怜终日雨，总是连天雪。

虽贫布衣煖，尚欲应时节。坐想大河东，苦寒山石裂。
游山谷寺
熊文泰（清代）

志公停锡处，纵屐遍攀寻。白鹤有禅意，苍松无杂音。

泉流山腹暗，云影井中深。閒憩石牛洞，泠泠弹素琴。
流夜郎赠辛判官
李白（唐代）

昔在长安醉花柳，五侯七贵同杯酒。
气岸遥凌豪士前，风流肯杯他人后？
夫子红颜我少年，章台走马著金鞭。
文章献纳麒麟殿，歌舞淹留玳瑁筵。
与君自谓长如此，宁知草动风尘起。
函谷忽惊胡马来，秦宫桃李向明开。
我愁远谪夜郎去，何日金鸡放赦回？
寒食
李龏（金朝）

一年唯此两三辰，落拓东风不藉春。歌酒家家花处处，何曾紫陌有闲人。
十六月夜再同子文、巨济、李叔粲南溪步月
杨万里（宋代）

际晚溪游暮欲归，追凉逐胜却成迟。
月如醉眼生红晕，山作愁成带淡姿。
天下无人闲似我，秋边有句说从谁。
弟兄一再更相送，行到更深笑不知。
癸未秋买山卜居南坞名耕云寮
尹廷高（元代）

世事从头几变更，结庐聊尔定吾生。十年遭乱头将白，一日居山梦亦清。

瓜圃晓分流水灌，秧田春带湿云耕。葛巾野服从今始，甘与渔樵混姓名。
到净慈展墓次韵吴棣窗
陈著（宋代）

有客肯寻僧，新吟渍剡藤。
交情自秋月，浮世看春冰。
犹顾慈云榻，相期元夜镫。
我来当付约，楼上看陈登。
灵岩寺西入石路用唐刘长卿韵二首 其一
弘历（清代）

峰雪全皴柏，蹊春未点苔。寒钟云表落，溅瀑涧边回。

游目无暇接，悦心初度来。佛原不碍古，士亦得称开。

境自苻秦辟，松犹元奘栽。石泉信清冽，便可试茶杯。
送张定叟二首
杨万里（宋代）

紫岩衣钵付南轩，介弟曾同半夜传。
师友别来真梦耳，江湖相对各潸然。
但令门户无遗恨，何必功名在早年。
君向潇湘我闽粤，寄书只在寄茶前。
送李左藏三首
袁燮（宋代）

忆昔议和日，权门机穽深。
平居自好者，亦或丧其心。
伟哉人中杰，独立山万寻。
佐时岂不欲，枉已非所钦。
蔚然岁寒姿，肯受霜雪侵。
愿言继前作，冠冕英俊林。
赠别刘文卿
王庭圭（宋代）

丞相诸孙早相见，子独羁游未识面。忽骑瘦马夜敲门，始得此郎如小阮。

通都大邑多豪英，乃走穷山访微贱。匆匆未暇世论文，会看落笔知关键。
题邢使君钓隐
张栻（宋代）

使君卜筑占芳洲，短槛疎篱处处幽。
风月随时供燕几，笑谈终日在中流。
翩翩影落来宾雁，漠漠寒生欲下鸥。
城市山林俱寓目，问君底处足消忧。
春田行
李振裕（清代）

村花未放溪柳含，春田霏霏晓气酣。侧身一望浩无涘，不见田塍见湖水。

远树疑摇雪浦中，轻烟恍拂银塘里。湖水明，镜面平，縠纹才没靴纹生。

一行雁影掠，一片螺峰横。似水似非水，迷离澹沱移我情。

村氓戴箬荷锄立，直讶渔师看风色。可有津边问渡人，鸭头浓绿翻江国。

水亦不可画，湖亦不可航。春水骀荡日渐长，四月麦花吹浪香。
看客舞刀
郑世元（清代）

秋水飞双腕，冰花散满身。柔看绕肢体，纤不动埃尘。

闪闪摇银海，团团滚玉轮。声驰惊白帝，光乱失青春。

杀气腾幽朔，寒芒泣鬼神。舞馀回紫袖，萧飒满苍旻。
刘子野携诸名公诗轴见过为书其后
蔡沈（宋代）

畏暑懒出户，息心聊罢诗。
诸公旧有作，其意已无遗。
岭表经行处，贤阙扣见时。
悠然皆往事，勉务日新期。
再游北山和韵
赵师秀（宋代）

或行或坐水边亭，处处春风户不扃。飞絮伴人衰鬓白，远山学我道衣青。

迢遥更入烟霏去，髣髴如曾梦寐经。恐是前生林处士，晚年不饮至今醒。
又嘲
佚名（宋代）

李生来，跋君怕。不意今日却增价，不画罗汉画驼马。
君莫誇少年一首赠余光远
戴表元（宋代）

君莫誇少年，与我惫者疏。我亦尝少年，少年君不如。

谈谐今已尝，犹有少年馀。东南山水国，早得飞长裾。

春园虎丘树，夏槛玉泉鱼。吴妍与楚艳，过眼日千车。

当此秋风凄，游子易欷歔。我时未更事，意气益发舒。

出门有佳侣，遇胜不得虚。惟忧日晷短，当去亦踌躇。

官曹人所厌，高士不肯居。平生纵观处，最在客南徐。

姻党四面集，綵衣拥安舆。停觥待淮蟹，醇甘逮僮胥。

道路无此愿，此愿胜乡闾。自从秣陵归，郁郁不再摅。

三间风雨屋，僻其荒林墟。非君好事者，谁能至吾庐。

今来建溪上，逢君屡相于。行藏且勿问，人世有乘除。

旧狂我已悔，新锐君当袪。男儿不用世，资身在犁锄。

临风赠君别，劝君惜居诸。劝君重桑梓，劝君重名誉。

岁晚未相尝，频寄山中书。
相和歌辞·王昭君二首
白居易（唐代）

满面胡沙满鬓风，眉销残黛脸销红。
愁苦辛勤憔悴尽，如今却似画图中。
汉使却回凭寄语，黄金何日赎蛾眉。
君王若问妾颜色，莫道不如宫里时。
宴新守致语口号
陈造（宋代）

相门贤裔圣门儒，锦席葩罗庆合符。
天敛沉阴输瑞霭，月衔清合照冰壶。
鸾胶密应锵金奏，麟脯何妨荐玉腴。
闻道山城观盛事，一时歌舞溢通衢。
神弦曲
徐贲（元代）

灵风珣旗日光黑，灯影半明斜照壁。
湘筠飒飒泣惨凄，翠裾香照兰叶齐。
跳梁绛鼠舞碧鸡，神鸦飞出寒烟啼。
纸钱啸火高悬树，千轮万马登天去。
三兄归自新疆过湘感赋
钱淑生（清代）

人生苦远离，况复经岁年。悠悠日复日，时事多变迁。

自从阿兄出，亲戚俱完全。前年妹夫死，幼子旋弃捐。

嗣后祖翁姑，高年不复延。未几二伯翁，复表《泷冈阡》。

我家伯父死，长兄自陇还。二嫂忽遽逝，家书言惨然。

今年三伯母，又复归黄泉。老父悲亲戚，小病长纠缠。

老母稍旷释，右臂病未痊。归省此其时，高堂望已穿。

勿复滞归期，勉撑湘上船。再拜北堂人，四女未寄笺。

为言人世事，修短自有天。悲吊苦无益，且自宽食眠。

飞鸿傥有便，遗我书一篇。
同州冬日陪吴常侍闲宴
马戴（唐代）

中天白云散，集客郡斋时。陶性聊飞爵，看山忽罢棋。

雪花凝始散，木叶脱无遗。静理良多暇，招邀惬所思。
绿野亭 其四
郑伯玉（宋代）

路出烟村俗驾少，江天落莫憎寒威。依依壶峤草树变，蔼蔼海门烟火微。

日脚下时一雁度，风头起处双鸦归。却拥残炉拨灰坐，冷煖世途空险巇。
山茶
杨冠卿（宋代）

绿叶巃嵷衬渥丹，疏林残雪尚班班。先驱特为东君至，怕向春风桃李间。
绍兴登门肆赦二首
佚名（隋代）

鸿霈普洽，言归端门。
荡荡巍巍，旋乾转坤。
穆然宣室，储思垂恩。
于万斯年，敷锡群元。
观稼
白居易（唐代）

世役不我牵，身心常自若。晚出看田亩，闲行旁村落。

累累绕场稼，啧啧群飞雀。年丰岂独人，禽鸟声亦乐。

田翁逢我喜，默起具尊杓。敛手笑相延，社酒有残酌。

愧兹勤且敬，藜杖为淹泊。言动任天真，未觉农人恶。

停杯问生事，夫种妻儿获。筋力苦疲劳，衣食常单薄。

自惭禄仕者，曾不营农作。饥食无所劳，何殊卫人鹤。
小游仙诗九十八首 其五十一
曹唐（唐代）

碧瓦彤轩月殿开，九天花落瑞风来。玉皇欲著红龙衮，亲唤金妃下手裁。
古意四首寄张可与孙晋卿
陆文圭（元代）

长安城头红日斜，王孙金弹打乌鸦。
寄声翠凤穿云去，霜寒莫北梧桐花。
大秦寺
苏辙（宋代）

大秦遥可说，高处见秦川。
草木埋深谷，牛羊散晚田。
山平堪种麦，僧鲁不求禅。
北望长安市，高城远似烟。
题玉泉寺
齐己（唐代）

高韵双悬张曲江，联题兼是孟襄阳。后人才地谁称短，

前辈经天尽负长。胜景饱于闲采拾，灵踪销得正思量。

时移两板成尘迹，犹挂吾师旧影堂。
寄直夫
元明善（元代）

岳云低接使君舟，湘水无波桂树稠。井冽自涵千古月，弦清谁写一帘秋。

青枫路暗空多梦，白雁天遥不见愁。闻说匡庐当税驾，策勋殊未到沧洲。
壬戌1922五月十八日为菽庄林先生偕德配龚夫人四十有八双寿闰五重庆诗以祝之 其二
汪春源（清代）

五月重逢介玉觞，万年茀禄咏鸳鸯。
平生爱客同严武，佳日吟诗拓菽庄。
益荚阶蓂真瑞事，斟蒲樽酒正浓香。
双星耿耿中天耀，觅句登堂颂寿康。
旱行
郑明选（明代）

鸡鸣客下床，出门天未曙。
山黑不见人，但闻马蹄去。
或遗以两大瓢因寓物外兴
陆游（宋代）

槲叶为衣草结庐，生涯正付两葫芦。
名山历遍家何有？尘念空来梦欲无。
野鹤巢云元自瘦，涧松埋雪定非枯。
悠然但觅高楼醉，何处人间无酒徒？
奉寄子耕簿公尊兄兼呈德化令君丞公二首
赵蕃（宋代）

近因周子出家书，乃得知君近起居。
复道移官在城府，未知几度入匡庐。
晋唐旧刻故存不，林壑幽人今有诸。
想见经行屡成赋，不妨传写总遗余。
附米黻所作挽诗五首
苏轼（宋代）

平生出处不同尘，末路相知太息频。
力疾来辞如永诀，古书跋赞许犹新。
荆州既失三遗老，碧落新添几侍宸。
若诵子虚真异世，酒佣尸佞是何人。
枕上述梦
陆游（宋代）

江湖送老一渔舟，清梦犹成塞上游。
生马驹驰铁蹄腕，古铙歌奏锦衣褠。
玉关雪急传烽火，青海云开见戍楼。
白首不侯非所恨，咿嘤床箦死堪羞。
司寇临海敬所王公阅视三镇远以图说见遗赋诗
多炡（明代）

一望重关塞草枯，主恩持节视防胡。
九边烽火褰帷净，三镇军声指掌呼。
上谷去天低倚剑，黄河如带稳飞刍。
平收聚落风沙色，并入山阴笔阵图。
翰长再有北门之拜
宋祁（宋代）

病褫荷囊避禁闱，弥年专气养琼枝。
仙都去后桃寻熟，温室重来树更滋。
宫月旧蟾涵静滴，武泥前劄燥残芝。
宝钉赐带辉腰组，尚苦春来几眼移。
赠曦上人二绝句 其一
王庭圭（宋代）

学诗真似学参禅，水在瓶中月在天。夜半鸣钟惊大众，斩新得句忽成篇。
汤岭温泉
柳德骥（宋代）

化工何事起炎凉，偏使山中泉作汤。
地气烛烛烧石乳，水香郁郁喷硫磺。
暄波常涌无冬夏，势溜长澌历雪霜。
闻道骊山有温谷，岂惟神女为秦皇。
和况之提刑途中遇雪
韩维（宋代）

云凝野旷接高低，切切寒侵使者衣。客路恍惊霜鬓改，家山回望玉觞飞。

更添宿雨催花润，未放春雷起蛰威。柳色压堤清溜满，舣船持酒待君归。
中秋夜作
刘敞（宋代）

凄风白露堕清秋，月上江湖开客愁。世事纷纷欲如发，醉醒任意判悠悠。
和访古
韦骧（宋代）

古人抱道重行志，未肯轻从碌碌居。孟子历为侯国客，退之三上相君书。

心忘险阨高苏武，言极兴衰仰仲舒。试问渭滨如不遇，直钩何日得生鱼。